ฟันตัวแทนเอไอเอ ทุจริตสอบไลเซนส์
ก.ล.ต.ลงโทษผู้แนะนำการลงทุนสังกัด บริษัท เอไอเอ
28 เม.ย. 2559

ก.ล.ต.ลงโทษผู้แนะนำการลงทุนสังกัด บริษัท เอไอเอ 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งเพิกถอนผู้แนะนำการลงทุนด้านหลักทรัพย์ สังกัดบริษัท เอไอเอ จำนวน 3 ราย คือ นางอัจจิมา พัฒนภิญโญกุล 10 ปี นางลัดดาวัลย์ ปรีชาศิริรัตนา น.ส.อรพิน ไร่วิบูลย์ 8 ปี พร้อมทั้งปฏิเสธการยื่นแบบคำขอความเห็นชอบเป็นผู้แนะนำการลงทุนและกำหนดปลอดการพิจารณาคำขอเป็นบุคลากรในธุรกิจตลาดทุนของ น.ส.ณพัส อิสสระยางกูล 6 ปี มีผลตั้งแต่วันที่ 27 เม.ย. 2559 เป็นต้นไป
ทั้งนี้ ก.ล.ต.ได้รับแจ้งจากศูนย์ส่งเสริมการพัฒนาความรู้ตลาดทุน ตลาดหลักทรัพย์แห่งประเทศไทย พบการทุจริตในการสอบหลักสูตรผู้แนะนำการลงทุน โดย นาง อัจจิมา ได้เข้าสอบแทนผู้อื่นรวม 15 ครั้ง ในเวลา 7 เดือน และเคยเข้าสอบแทน นางลัดดาวัลย์ น.ส.อรพิน น.ส.ณพัส โดยทั้ง 3 ราย ได้นำผลสอบที่ตัวเองไม่ได้เข้าสอบเอง ยื่นคำขอความเห็นชอบเป็นผู้แนะนำการลงทุน สะท้อนถึงความไม่ซื่อสัตย์ตั้งแต่จุดเริ่มต้นของการเข้าสู่การประกอบวิชาชีพ และมีโอกาสที่จะสร้างความเสียหายกับลูกค้าในอนาคต ถือเป็นลักษณะต้องห้ามของบุคลากรในธุรกิจตลาดทุนแห่งประกาศ เรื่องหลักเกณฑ์เกี่ยวกับบุคลากรในธุรกิจตลาดทุน